288/2023

Útdráttur

Kærður var úrskurður héraðsdóms þar sem leyst var úr ágreiningi aðila um málskostnað. A slasaðist í tveimur umferðarslysum með nokkurra daga millibili og hlaut af þeim varanlegt líkamstjón. A höfðaði af þessum sökum tvö mál gegn S hf. og gerði kröfu um greiðslu skaðabóta. Lauk báðum málunum með sátt á milli aðila um annað en málskostnað. Í úrskurði Landsréttar kom fram að ákvörðun héraðsdóms um málskostnað byggði á tímaskýrslu lögmanns, svo og því að rekin væru tvö mál á milli sömu aðila um keimlíka málavexti. Samkvæmt framangreindu var hinn kærði úrskurður staðfestur, þó þannig að við ákvörðun málskostnaðar var ekki miðað við að virðisaukaskatti væri bætt við málflutningsþóknun lögmanns gjafsóknarþega. Í úrskurði Landsréttar var málskostnaður þannig ákveðinn að öllu virtu 1.100.000 krónur.

Úrskurður Landsréttar

Landsréttardómararnir K-kk-nf H-kk-nf, R-kvk-nf B-kvk-nf og S-kk-nf S-kk-nf, kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 18. apríl 2023. Greinargerð varnaraðila barst réttinum 4. maí sama ár. Kærður er úrskurður Héraðsdóms Reykjavíkur 5. apríl 2023 í málinu nr. E- [...]/2022 þar sem leyst var úr ágreiningi aðila um málskostnað. Kæruheimild er í g-lið 1. mgr. 143. gr. laga nr. 91/1991 um meðferð einkamála.

2

Sóknaraðili krefst þess aðallega að hinum kærða úrskurði verði hrundið og breytt þannig að málskostnaður milli aðila í héraði verði látinn niður falla, en til vara að málskostnaður verði lækkaður verulega. Þá krefst sóknaraðili kærumálskostnaðar.

3

Varnaraðili krefst staðfestingar hins kærða úrskurður auk kærumálskostnaðar eins og málið væri eigi gjafsóknarmál.

Niðurstaða

4

Varnaraðili slasaðist í tveimur umferðarslysum [...] ágúst 2015 og hlaut af þeim varanlegt líkamstjón. Höfðaði varnaraðili af þessum sökum tvö mál gegn sóknaraðila þar sem varnaraðili gerði kröfu um greiðslu skaðabóta. Málin voru rekin samhliða í héraði. Á dómþingi 30. mars 2023 lauk báðum málunum með sátt á milli aðila um annað en málskostnað. Var kveðinn upp úrskurður um málskostnað í báðum málum 5. apríl 2023.

5

Varnaraðili byggir meðal annars á því að kæra sóknaraðila snúist aðeins um þann málskostnað sem sóknaraðila var með úrskurði héraðsdóms gert að greiða í ríkissjóð en ekki um ákvörðun hans um þóknun lögmanns varnaraðila. Komi sá hluti úrskurðarins því ekki til endurskoðunar Landsréttar.

6

Svo sem mælt er fyrir um í 1. mgr. 127. gr. laga nr. 91/1991 skuldbindur gjafsókn ríkið til að greiða þann málskostnað sem gjafsóknarhafi hefur sjálfur af máli.

Samkvæmt gjafsóknarleyfi varnaraðila bar honum jafnframt að gera þá réttarkröfu að málskostnaður yrði tildæmdur honum eins og málið væri eigi gjafsóknarmál.

Samkvæmt framangreindu er þóknun lögmanns gjafsóknarhafa ekki ákveðin óháð ákvörðun málskostnaðar í máli og verður ekki skilin frá henni, svo sem varnaraðili byggir á, samanber til hliðsjónar úrskurð Landsréttar 29. september 2021 í máli nr. 447/2021. Verður framangreindri málsástæðu hans því hafnað.

7

Í hinum kærða úrskurði er lýst rekstri þessa máls svo og máls sem rekið var samhliða þessu máli vegna umferðarslyss sem varnaraðila varð fyrir fimm dögum fyrr.

Ákvörðun hins kærða úrskurðar um málskostnað og gjafsóknarkostnað byggir á tímaskýrslu lögmanns, svo og því að rekin voru tvö mál á milli sömu aðila um keimlíka málavexti. Samkvæmt þessu verður hinn kærði úrskurður staðfestur þó þannig að við ákvörðun málskostnaðar verður ekki miðað við að virðisaukaskatti sé bætt við málflutningsþóknun lögmanns gjafsóknarþega.

8

Um kærumálskostnað og gjafsóknarkostnað varnaraðila fyrir Landsrétti fer eins og í úrskurðarorði greinir, þar með talda þóknun lögmanns hennar.

Úrskurðarorð :

Sóknaraðili, Sjóvá- Almennar tryggingar hf., greiði varnaraðila, A, 1.100.000 krónur í málskostnað í héraði sem rennur í ríkissjóð.

Gjafsóknarkostnaður varnaraðila fyrir héraðsdómi, þar með talin þóknun lögmanns hennar, 1.100.000 krónur, greiðist úr ríkissjóði.

Sóknaraðili greiði 250.000 krónur í kærumálskostnað sem renni í ríkissjóð.

Allur gjafsóknarkostnaður varnaraðila fyrir Landsrétti greiðist úr ríkissjóði, þar með talin þóknun lögmanns hennar, 250.000 krónur.